Source: http://www.druckeria.ro/tag/csm-oradea/
Timestamp: 2019-09-18 05:34:56+00:00

Document:
csm oradea Archives - Druckeria
Final prematur de sezon pentru BC Timișoara! Alb-violeții, eliminați în minimum de meciuri de CSM Oradea
Octavian Popa Calotă a fost liderul marcatorilor lui BC Timișoara în ultimul meci al sezonului 2016/2017 (Foto: EMANUEL TITUS ILIESI/ MEDIAFAX FOTO)
Pentru baschetbaliștii de la BC Timișoara, play-off-ul Ligii Naționale s-a încheiat după doar trei partide în compania campioanei CSM Oradea. Bihorenii s-au impus aseară, cu 86-84, la sala „Constantin Jude”, în meciul 3 al seriei din sferturile de finală, și au obținut calificarea în penultimul act cu 3-0 la „general”. În ciuda victoriei obținută de trupa lui Cristian Achim în minimum de meciuri, seria care a opus cele două vestice din elita baschetului românesc a fost extrem de echilibrată.
Scenariul de săptămâna trecută, din sala „Antonio Alexe” a fost repetat și aseară, în sala „Constantin Jude”. Săptămâna trecută, BC Timișoara a pierdut ambele întâlniri din deplasare cu CSM Oradea (66-74 și 81-85), deși a condus de fiecare dată perioade lungi de timp. De un meci cu răsturnări de situație am avut parte și ieri, pe Bega, trupa lui Cristian Achim reușind să facă diferența printr-un procentaj remarcabil la aruncările de la distanță. La pauza mare, Mandache & co reușiseră 7 „trițe” din 10 încercări, iar după sirena finală procentajul era de 53% la acest procedeu (9 din 17). De partea cealaltă, bănățenii au trecut mingea prin inel în doar un sfert din totalul încercărilor de la distanță (4 din 16).
BCT a început meciul mai bine, fiind decisă să egaleze situația la „general” în sala proprie. A fost 19-15 la finalul primului sfert, însă Oradea a venit puternic din urmă în actul următor, astfel că la pauza mare conducea cu 43-39. După reluare, a fost rândul violeților să întoarcă rezultatul, iar sfertul 3 s-a încheiat cu 54-61 pentru gazde. Finalul a fost gestionat mai bine de trupa lui Cristian Achim, care s-a impus la diferență de un coș, 86-84, și se califică în semifinale după minimum de partide, la fel ca viitoarea ei adversară, U-BT Cluj.
BC Timișoara: Octavian Popa Calotă 22p. (1×3), Adrian Diaz 20, Mladen Jeremic 18 (2×3), Milos Komatina 15 (1×3), Jonte Flowers 5, Georgian Păun 2, Ionuț Drăgușin 2;
CSM Oradea: Sean Barnette 20p. (2×3), Martin Zeno 20 (1×3), Sean Denison 17, Muhamed Pasalic 12 (4×3), Will Franklin 6 (1×3), Andrei Mandache 5 (1×3), Titus Nicoară 3, Bogdan Țibîrnă 3.
La final, antrenorul învingătorilor, Cristian Achim, a declarat că nu se aștepta ca echipa sa să încheie sfertul de finală după doar trei jocuri. „Sunt extrem de fericit pentru calificarea în semifinale. Timișoara e realmente o echipă foarte bună. A fost cel mai strâns meci din aceste sferturi de finală. În al doilea rând, nu știu cum am reușit să încheiem această serie cu 3-0. Sincer să vă spun, nu m-am așteptat, tocmai pentru că știu ce reprezintă Timișoara și ce fel de jucători au”, a afirmat Achim.
Antrenorul Tudor Costescu spune că nu s-a gândit, deocamdată, la planurile de viitor ale echipei (Foto: EMANUEL TITUS ILIESI / MEDIAFAX FOTO)
De partea cealaltă, antrenorul timișorenilor, Tudor Costescu, a spus că bihorenii au jucători capabil să facă diferența la nivel individual.
„Cred că am fost în meci, am arătat și calitate și, mai mult decât atât, am arătat dăruire. Dar așa cum se mai întâmplă în sport, am avut și momente neinspirate și execuții nereușite, atât în atac, cât și în apărare. Oradea are jucători care reușesc să facă diferența, la nivel individual, prin execuții fantastice. Inclusiv în faza de apărare. Au avut procentaje deosebite la aruncările de 3 puncte, ne-a fost greu să luptăm în asemenea condiții, dar am făcut-o, în limita posibilităților noastre”, a spus Costescu.
Finalul de sezon a venit prematur pentru BC Timișoara, Tudor Costescu spunând că, deocamdată, nu s-au făcut planuri pentru viitor.
„Eu n-aș fi vrut să fie pauză, nu ne-am făcut planuri în acest sens, ci ne pregăteam chiar de meciul 5. Bineînțeles, acum vine momentul să ne hotărâm ce vom face mai departe. Băieții au nevoie de recuperare, de pauză de la efort, una venită totuși cam devreme, după părerea mea. În ultimele meciuri am arătat bine, eram în formă, dar așa e în sport, din păcate, și părăsim competiția prematur”, a mai spus tehnicianul formației alb-violete.
Filed Under: Baschet, Stire de ultima ora Tagged With: BC Timisoara, constantin jude, cristian achim, csm oradea, octavian popa calota, tudor costescu
BC Timișoara se întoarce fără victorie de la Oradea! Violeții au început ultimul sfert cu +8 avantaj
Campioana en titre CSM Oradea conduce cu 2-0 seria din sferturile de finală ale Ligii Naționale de baschet masculin, în fața lui BC Timișoara. Orădenii au câștigat și astăzi în fața alb-violeților în sala „Antonio Alexe”, scor 85-81, după ce au reușit spre final să întoarcă în favoarea lor soarta partidei. Timișorenii, cu o prestație foarte bună în sferturile 2 și 3, s-au dovedit din nou deficitari în a-și gestiona avantajul și sunt la o înfrângere distanță de eliminare.
După succesul cu 74-66 de marți, venit pe fondul unui „run” de 20-0, Oradea a început mai bine și a doua partidă a seriei „3 din 5” cu BC Timișoara. Gazdele conduceau cu cinci lungimi după primul sfert în sala „Antonio Alexe”, însă bănățenii au părut apoi deciși să își chinuie serios adversarul în încercarea de a obține a doua victorie. Iar vreme de mai bine de 20 de minute au reușit.
Cu Otasevic preferat lui Rambo în rotația de cinci străini, alb-violeții au întors rezultatul până la pauza mare, unde s-a intrat cu 37-35 pentru vizitatori. Bănățenii au continuat să controleze jocul și după revenirea de la cabine, și-au majorat considerabil avansul, care a ajuns la un maximum de +14. Sfertul 3 s-a încheiat cu un ecart de 8 puncte pentru Jeremic & co, însă totul avea să se schimbe în ultimele 10 minute de joc. Orădenii au recuperat, pas cu pas, din handicap, reușind și o gestiune mai bună a minutelor din final, pentru o victorie cu emoții, însă esențială în drumul spre semifinale: 85-81.
Oradea: Barnette 21 puncte (+11 recuperări), Mandache 14, Nicoară 12, Franklin 11, Pasalic 10, Denison 9, Zeno 8;
Timișoara: Jeremic 19 puncte, Komatina 16, Flowers 15, Popa-Calotă 6, Otasevic 5, Drăgușin 4.
Seria din sferturile de finală se mută la Timișoara, cu Oradea conducând cu 2-0 la „general”. Meciul 3 va avea loc miercuri, de la ora 19:30, la sala „Constantin Jude”, iar în cazul unei victorii a oaspeților, totul se va încheia pentru trupa lui Tudor Costescu. Un eventual meci 4 va avea loc tot pe Bega, vineri, de la ora 18:00, iar în cazul în care bănățenii vor reuși să egaleze situația, jocul decisiv se va desfășura pe terenul Oradiei.
Filed Under: Baschet, Stire de ultima ora Tagged With: antonio alexe, BC Timisoara, cristian achim, csm oradea, liga nationala, mladen jeremic, tudor costescu
Blocaj de patru minute și jumătate: CSM Oradea – BC Timișoara 74-66
Trupa lui Tudor Costescu a trecut prin 4 minute și 22 de secunde de coșmar la Oradea: nu a marcat niciun punct și a încasat 20 (EMANUEL TITUS ILIESI/ MEDIAFAX FOTO)
BC Timișoara a pierdut, în această seară, primul meci din sferturile de finală ale Ligii Naționale, cu 74-66, pe terenul campioanei en titre, CSM Oradea. Gruparea de pe Bega – în formulă completă pentru prima oară după foarte multă vreme – a dat senzația că e capabilă de o surpriză în acest prim meci al seriei „3 din 5” din play-off. Totul însă până spre finalul sfertului 3, atunci când a intervenit un blocaj generalizat la nivelul echipei pregătite de Tudor Costescu, exprimată pe tabela de marcaj printr-un 0-20 în decurs de 4 minute și 22 de secunde.
Rotație de cinci străini. Cel mai înalt jucător din campionat, recuperat și trimis să domine jocul de sub cele două panouri. O infirmerie mai goală ca niciodată în ultima vreme. Elemente favorabile pentru BC Timișoara, care nu au fost suficiente însă la primul meci cu CSM Oradea din play-off, disputat în această seară, în sala „Antonio Alexe”.
Trupa lui Tudor Costescu a început promițător și a condus mai bine de o jumătate de oră pe terenul campioanei en titre. Violeții aveau patru puncte avans după primul sfert (18-14) și două la pauza mare (34-32), dovedindu-se mai inspirați cu aruncările de la distanță decât elevii lui Cristian Achim. Jocul bun etalat în prima jumătate a meciului a continuat și după reluare. Cu Rambo și Jeremic inspirați din spatele liniei de 3.75m, BCT s-a distanțat pe tabelă, ajungând la un maximum de +12 (52-40), cu 4 minute rămase din sfertul al treilea. După care a început căderea…
CSM Oradea a început cursa de urmărire cu un „run” de 5-0. BCT a marcat din nou, pentru 54-45, cu un minut și 16 secunde rămase de disputat din penultimul sfert. A venit apoi o ratare. Și încă una! O minge pierdută… A doua! După primele 30 de minute, avantajul Timișoarei scăzuse la două puncte (54-52). Iar blocajul s-a perpetuat și în sfertul 4… BCT a punctat, dintr-o aruncare liberă, abia atunci când tabela indica 65-54 în favoarea orădenilor. Trecuseră exact 4 minute și 22 de secunde de la ultimul coș al violeților, timp în care bihorenii au reușit 20(!) de puncte. O cădere dramatică, greu de explicat și imposibil de redresat.
CSM Oradea a încheiat învingătoare, 74-66, și conduce cu 1-0 în seria din sferturile de finală. Următoarea întâlnire va avea loc joi, tot în sala „Antonio Alexe”, de la ora 18:00, urmând ca săptămâna viitoare seria să se mute la Timișoara.
CSM Oradea:Franklin 15, Denison 13, Barnette 10, Zeno 10, Țibîrnă 9, Pasalic 9, Nicoară 6, Mandache 2;
BC Timișoara: Jeremic 19, Popa-Calotă 9, Komatina 8, Diaz 8, Drăgușin 7, Rambo 7, Flowers 3, Tohătan 3, Păun 2.
Filed Under: Baschet, Stire de ultima ora Tagged With: antonio alexe, BC Timisoara, cristian achim, csm oradea, tudor costescu
BC Timișoara încheie seria negativă printr-o victorie în Trivale! Duel cu Oradea în play-off
Jonte Flowers a revenit cu succes pe parchet pentru BC Timișoara (EMANUEL TITUS ILIESI / MEDIAFAX FOTO)
A căzut cortina peste a doua fază a competiției, toate meciurile ultimei etape din grupele 1-6 și 7-12 fiind programate aseară, la aceeași oră. BC Timișoara, cu americanul Jonte Flowers revenit pe parchet, s-a impus cu 97-90 pe terenul echipei BCMU Pitești. Bănățenii pun astfel punct seriei negative din returul Top 6, în care înregistraseră patru eșecuri consecutive.
Meciul de la Pitești nu avea o miză deosebită pentru BC Timișoara, care avea locul 5 asigurat, în mare măsură, încă dinaintea acestei etape. Timișorenii ar fi putut coborî pe 6 doar în cazul unui succes la cel puțin 19 puncte diferență al formației din Trivale.
Antrenorul Tudor Costescu nu s-a putut baza, din motive medicale, pe trei jucători: Nikola Otasevic, Ionuț Drăgușin și Zoran Milencovici. În schimb, a revenit americanul Jonte Flowers, care și-a adus o contribuție esențială la rezultatul pozitiv obținut de timișoreni înaintea intrării în play-off.
BCMU Pitești a câștigat la limită primul sfert, 23-22, însă diferența s-a făcut în actul secund, atunci când bănățenii au marcat 31 de puncte și au încasat doar 19, astfel că la pauza mare vizitatorii conduceau cu 53-42. Formația lui Hristu Șapera a reușit să recupereze din handicap în sfertul 3, la finele căruia se înregistra 78-71 pentru BCT, însă acest +7 în favoarea lui Jeremic & co. a rămas neschimbat până la sirena finală.
Căpitanul Mladen Jeremic a fost coșgheterul formației timișorene, cu 22 de puncte, urmat de Jonte Flowers 19, Adrian Diaz 15, Octavian Popa Calotă 11, Georgian Păun 11, Milos Komatina 10, Dominique Rambo 7 și Lucas Tohătan 2. De partea cealaltă, principalii marcatori ai piteștenilor au fost Pavel Marinov, cu 27 de puncte, și Tomislav Gabric, cu 25. Au mai punctat pentru gazde Hunter 17, Mladenovic 8, Corpodean 5, Balmuș 3, Kostoski 3 și Zaharie 2.
În play-off, BC Timișoara se va duela cu deținătoarea titlului, CSM Oradea, cu un prim meci la sala „Antonio Alexe” marți, 11 aprilie. În sferturile de finală vom mai avea duelurile U-BT Cluj – SCMU Craiova, CSU Sibiu – Mureș Tg. Mureș și Steaua București – BCMU Pitești.
Filed Under: Baschet, Stire de ultima ora Tagged With: BC Timisoara, bcmu pitesti, csm oradea, jonte flowers, mladen jeremic, play off
BC Timișoara pierde la Oradea cu o rotație de doar trei străini
BC Timișoara a fost învinsă aseară, pe terenul campioanei CSM Oradea, în grupa locurilor 1-6, la capătul unui joc marcat de problemele medicale cu care se confruntă de ceva vreme formația lui Tudor Costescu. Bihorenii s-au impus cu 82-72 în fața unei formații bănățene cu doar trei străini apți de joc – Nikola Otasevic, Milos Komatina și Adrian Diaz.
Pe lângă americanii Dominique Rambo și Jonte Flowers, accidentați de mai multă vreme, BC Timișoara l-a pierdut pentru meciul de la Oradea și pe coșgheterul Mladen Jeremic. Căpitanul „leilor” nu a putut evolua în sala „Antonio Alexe”, din pricina durerilor dorsale. Astfel, BCT a evoluat, în fieful campioanei, cu un lot de opt baschetbaliști, dintre care doar trei străini.
În aceste condiții, Oradea și-a făcut meciul facil încă din prima jumătate. După primul sfert, trupa lui Cristian Achim avea zece puncte avans, 26-16, iar la pauza mare s-a intrat cu +12 în favoarea gazdelor, 42-30. Jocul s-a mai echilibrat după reluare, iar alb-violeții au fost aproape de o revenire în joc, reușind să se apropie la trei puncte pe tabelă. Bihorenii au gestionat însă momentul și s-au distanțat din nou, asigurându-și, în cele din urmă, un final fără mari emoții.
Nu mai puțin de patru jucători ai Timișoarei au încheiat cu câte 11 puncte în cont meciul de aseară, de la Oradea: Nikola Otasevic, Octavian Popa Calotă, Ionuț Drăgușin și tânărul Lucas Tohătan. Au mai punctat pentru alb-violeți Alin Andrieș 10, Milos Komatina 9 și Adrian Diaz 9. Practic, singurul jucător care nu a punctat, dintre cei utilizați aseară de Tudor Costescu, a fost Georgian Păun.
De partea cealaltă, Oradea a punctat prin Sean Denison 17, William Franklin 15, Andrei Mandache 13, Uros Lucic 10, Titus Nicoară 9, Bogdan Țibîrnă 7, Sean Barnette 6 și Muhamed Pasalic 5.
BC Timișoara își păstrează poziția a 5-a în Top 6 și va disputa următorul joc miercuri, de la ora 19:00, pe terenul liderului Ligii Naționale, U-BT Cluj.
Filed Under: Baschet, Stire de ultima ora Tagged With: BC Timisoara, cristian achim, csm oradea, lucas tohatan, mladen jeremic, tudor costescu
„Mai rău de atât nu se poate”: BC Timișoara – CSM Oradea 72-92
Cuvintele din titlu îi aparțin antrenorului Tudor Costescu și au fost rostite la conferința de presă de după cel mai dezechilibrat sfert de finală din actuala ediție a Cupei României. În sala „Transilvania” din Sibiu, BC Timișoara a suferit o corecție severă în fața campioanei Oradea, la două săptămâni după ce o învingea în campionat, în sala „Constantin Jude”, după două reprize de prelungiri. De această dată, bihorenii lui Cristian Achim s-au făcut rapid nevăzuți în „cursa” punctelor, distanțându-se semnificativ încă din primul sfert.
0-2, 2-2, minutul 2. Cam atât a fost BC Timișoara în meci în această seară, la Sibiu, în sfertul de Cupă cu CSM Oradea. De la acel moment de egalitate – ultimul al meciului – trupa lui Cristian Achim a reușit un „run” de 9-0, urcând scorul la 11-2. Au urmat apoi trei „trițe” consecutive, iar de la 3-11 s-a făcut 3-19. Și totul s-a încheiat pentru alb-violeți, care în primele șase minute ale întâlnirii nu au pus pe tabelă decât 3 (trei!) puncte. Primul sfert a fost încheiat de orădeni cu un avans deja consistent, 27-12, care în actul secund s-a mărit considerabil, pauza mare înregistrând o diferență de 26 de puncte în favoarea elevilor lui Achim, 57-31.
Nici pauza nu a fost un sfetnic bun pentru timișoreni, care au revenit de la cabine la fel de lipsiți de clarviziune, mai ales în acțiunile ofensive, ca și în prima jumătate a meciului. Sfertul al 3-lea a consemnat, de altfel, și cea mai mare diferență a meciului, 32 de puncte în favoarea Oradiei: 72-40. Încetul cu încetul, timișirenii au mai recuperat din handicap, însă revirimentul s-a produs mult prea târziu pentru a mai putea salva ceva măcar la impresia artistică în această partidă.
BCT a câștigat două sferturi în fața campioanei, al treilea (19-18) și al patrulea (22-17), însă în absolut niciun moment Oradea nu și-a văzut în pericol statutul de semifinalistă a Cupei României. Prima jumătate – inspirată de o parte, catastrofală de cealaltă – a făcut diferența.
Alb-violeții au marcat prin Komatina 17, Drăgușin 13, Jeremic 9, Andrieș 9, Popa Calotă 8, Diaz 6, Flowers 5, Păun 5 și Rambo 1. De partea cealaltă, pentru Oradea au punctatMirkovic 15, Lucic 14, Denison 14, Pasalic 10, Zeno 9, Mandache 9, Petrișor 5, Nicoară 5, Țibârnă 4, Nicolescu 4 și Pașca 3.
Turneul final al Cupei României continuă mâine la Sibiu, însă fără gruparea de pe Bega. Pentru un loc în ultimul act se vor da următoarele bătălii: Steaua CSM – U-BT Cluj și CSM Oradea – BC Mureș Târgu Mureș.
„Am venit aici complet nepregătiți, după cum se dovedește. Felicit Oradea, a demonstrat că e capabilă să joace meciuri importante, în vreme ce noi am fost o umbră a unei echipe care ar vrea să se bată pentru Cupa României. O lipsă totală de atitudine, fără orientare în teren, un meci dezastruos pentru noi. Mai rău decât atât nu se poate din punctul de vedere al jocului, deci am speranțe că vom putea juca mai bine. Evident, va trebui să schimbăm ceva față de meciul de astăzi, iar eu știu că avem forța și posibilitatea să facem acest lucru. Dar ceea ce s-a întâmplat astăzi în teren, mi-aș dori să nu se mai repete vreodată. E un meci clasic, în care atitudinea a făcut diferența. Noi am dat impresia că ni se cuvine un coș marcat sau o recuperare, în vreme ce Oradea a muncit foarte mult pentru fiecare punct, a avut execuții deosebite. Noi nu am reușit să le oferim replica, deși tehnic și individual nu exista nimic care să indice o asemenea diferență. Practic, totul s-a decis la atitudine”. – Tudor Costescu, antrenor BC Timișoara
„Sincer, aș da victoria de astăzi pe înfrângerea de la Timișoara, din campionat. Am sperat foarte mult că vom întoarce acea situație. Suntem două echipe relativ egale valoric, mă bucur foarte mult că astăzi am făcut un joc bun și ne-am calificat în semifinale. Noi în general ne propunem obiective mai mari, nu aș face o mare laudă din câștigarea primului meci. Trebuie să fim concentrați pentru meciul de mâine, din semifinale, cu Târgu Mureș”. – Cristian Achim, antrenor CSM Oradea
Filed Under: Baschet, Stire de ultima ora Tagged With: BC Timisoara, cristian achim, csm oradea, cupa romaniei, sala transilvania, sibiu, tudor costescu
SCM Politehnica, victorioasă în ambele manșe ale „dublei” amicale cu CSM Oradea
SCM Politehnica a obținut două victorii așteptate în verificările cu CSM Oradea (Foto: Emanuel Titus Ilieși / MEDIAFAX FOTO)
Handbaliștii de la SCM Politehnica au trecut cu brio primele verificări ale noului an. Ieri și astăzi, la sala „Constantin Jude”, elevii lui Pero Milosevic au întâlnit, în cadru amical, divizionara secundă CSM Oradea, pe care au învins-o în ambele rânduri: 34-28 și 33-21.
Formația timișoreană a fost lipsită de nu mai puțin de șapte jucători în cele două teste. Cristian Fenici, Leonard Ștefan și Marko Lasica au primit câteva zile libere în plus, după ce au participat la acțiunile loturilor naționale, în vreme ce Filip Lazarov se află în Franța, alături de reprezentativa Macedoniei, la Campionatul Mondial. Lor li se adaugă portarul Adam Savic și pivotul Marko Pejovic, indisponibili din cauza unor bronșite puternice, dar și Vuk Milosevic, în recuperare după o contractură suferită la umăr.
În aceste condiții, Pero Milosevic a avut ocazia de a-i vedea la lucru și pe jucătorii care au apărut mai rar în meciurile oficiale. Iată casetele statistice ale celor două partide:
SCM Politehnica – CSM Oradea 34-28 (18-14)
Marcatori pentru timișoreni: Santeiu 6, Vaidasigan 6, Păiuș 5, Furak 4, Marjanovic 3, Wokan 2, Șimicu 2, Neamțu 2, Simovic 2 și Gurănescu 2.
SCM Politehnica – CSM Oradea 33-21 (17-10)
Marcatori pentru timișoreni: Șimicu 5, Furak 5, Santeiu 5, Simovic 4, Vaidasigan 4, Szentpeteri 3, Wokan 3, Păiuș 2, Marjanovic 1 și Gurănescu 1.
„Sunt foarte mulţumit că, în ambele zile, băieţii au tratat cu seriozitate meciurile amicale cu Oradea. Cum nu i-am folosit nici pe Vuk Milosevic nici pe Cristi Fenici, l-am încercat pe Marko Simovic ca apărător avansat din sistemul nostru defensiv şi pe Vaidasigan şi Santeiu în mijloc. Sunt mulţumit şi de tinerii care au intrat în ambele întâlniri, în prima doar vreo 15 minute, în a doua mult mai mult. A fost o săptămână grea, cu opt antrenamente şi două meciuri, însă încă o dată spun că sunt foarte mulţumit că s-a lucrat foarte serios. Au mai fost şi greşeli, e normal în această perioadă a pregătirii, dar sper ca de luni să fim toţi la pregătire şi să facem încă o serie de opt antrenamente reuşite şi două meciuri cu un adversar mult mai dificil, Steaua Roşie, vinerea şi sâmbăta viitoare. Trebuie să echilibrăm un pic efortul între jucătorii care au fost la naţionalele lor şi cei care au lucrat doar aici pe plan local”, au fost concluziile antrenorului Pero Milosevic, după cele două meciuri de verificare.
Tehnicianul muntenegran a ținut să le mulțumească oaspeților din Bihor pentru că au răspuns invitației clubului de pe Bega. „Le mulţumesc şi celor de la Oradea că au venit, sunt o echipă care aleargă foarte mult şi replica lor ne-a fost foarte utilă în această perioadă a pregătirii. Le mulţumesc, încă o dată, că au venit şi ne-au ajutat”, a mai spus Milosevic.
De la începutul săptămânii viitoare, lotul Politehnicii va fi aproape complet la antrenamente. În afara lui Lazarov – prezent la Campionatul Mondial din Franța – e așteptată revenirea la pregătiri a tuturor absenților din ultimele zile. La finalul săptămânii viitoare, SCM Politehnica va disputa o nouă „dublă” amicală, evident mai puternică, în compania formației sârbe Steaua Roșie Belgrad.
Filed Under: Handbal, Stire de ultima ora Tagged With: constantin jude, csm oradea, pero milosevic, scm politehnica, steaua rosie belgrad
SCM Politehnica abordează primele amicale cu un lot decimat
Antrenorul Pero Milosevic abordează primele două amicale fără 7 jucători (Foro: Emanuel Titus Ilieși / MEDIAFAX FOTO)
Handbaliștii de la SCM Politehnica au depășit deja o săptămână de antrenamente în noul an și au ajuns în fața primelor partide de verificare. La finalul acestei săptămâni, alb-violeții vor primi, la sala „Constantin Jude”, vizita divizionarei secunde CSM Oradea. Antrenorul Pero Milosevic se confruntă însă cu un număr mare de absențe, din diverse motive.
Cristian Fenici și Leonard Ștefan s-au întors de la acțiunile loturilor naționale ale României, însă au mai primit câteva zile libere, în condițiile în care, în perioada sărbătorilor, cei doi nu au avut parte de pauză. În aceeași situație se regăsește și Marko Lasica, prezent în ultimele săptămâni la echipa națională a statului Muntenegru. Va mai lipsi o perioadă de la antrenamente și Filip Lazarov, menținut în lotul Macedoniei pentru Campionatul Mondial din Frtanța. Fostul stat iugoslav a fost repartizat în Grupa B, care se desfășoară la Metz, și din care mai fac parte Spania, Slovenia, Islanda, Tunisia și Angola. Lazarov & co. vor debuta la întrecerea mondială astăzi, în compania Tunisiei.
SCM Politehnica se confruntă și cu indisponibilități de ordin medical. Portarul Savic și pivotul Pejovic sunt răciți, în vreme ce Vuk Milosevic a suferit o contuzie la umăr și va rămâne în repaus până la începutul săptămânii viitoare.
„Chiar și fără acești jucători, e important ca noi să facem o treabă bună și să adunăm multe minute de joc. E o problemă, atât pentru ei, cât și pentru mine, deoarece e important în această perioadă ca toți jucătorii să facă o pregătire cât mai bună”, a afirmat antrenorul alb-violeților, Pero Milosevic.
Prima parte a pregătirilor formației timișorene din acest an s-a axat pe acumulările fizice, subiect pe care l-a abordat și jucătorul Politehnicii, Andrei Păiuș. „Nu e o perioadă foarte plăcută, sincer vă spun, dar e o perioadă necesară. Sper să trecem cu bine de ea, să nu ieșim decimați. Avem foarte multe antrenamente și meciuri de pregătire, sper să depășim cu bine această perioadă, una extrem de importantă, care ne va ajuta cu siguranță pe parcursul campionatului”, a declarat Păiuș.
La finalul acestei săptămâni, SCM Politehnica va disputa primele două meciuri de verificare, în sala proprie, în compania divizionarei secunde CSM Oradea. Primul joc va avea loc mâine, de la ora 17:00, iar al doilea sâmbătă, de la ora 11:30.
„Avem deja două jocuri de pregătire la sfârșitul acestei săptămâni. Adversarul (n.r. CSM Oradea) mi se pare destul de bun, în sensul că îi cunoaștem, am mai jucat contra lor. Și nu ne deplasăm, stăm acasă, vin ei aici, în condițiile în care ați văzut ce e în țară… Vor fi niște teste, un fel de antrenament, în care să punem la punct ceea ce ne-am propus”, a mai spus Păiuș.
SCM Politehnica a mai fixat alte două „duble” amicale: în 20 și 21 ianuarie cu Steaua Roșie Belgrad, iar apoi în 25 și 26 ianuarie, cu liderul seriei vestice din liga secundă, Minaur Baia Mare.
Filed Under: Handbal, Stire de ultima ora Tagged With: andrei paius, cristian fenici, csm oradea, filip lazarov, pero milosevic, scm politehnica
România a ratat „la mustață” calificarea în play-off. Polistul Fenici a înscris de 4 ori în poarta Austriei
Naţionala masculină de handbal a României a ratat calificarea în play-off-ul Campionatului Mondial din 2017, după ce a învins Austria doar cu 32-29 (15-15), în Sala Sporturilor ”Lascăr Pană” din Baia Mare, într-un meci din Grupa a doua a preliminariilor. Pentru reprezentativa tricoloră, centrul Cristian Fenici, de la CH Poli, a contribuit cu patru goluri.
Elevii lui Aihan Omer aveau nevoie de o victorie la patru goluri şi au fost foarte aproape de a o obţine, dar au gestionat prost finalul de meci, cele două eliminări suferite în ultimele zece minute fiind decisive pentru soarta calificării. Practic, în ultimul minut, Româniaavea cele patru goluri avans, însă austriecii au marcat cu 22 de secunde înaintea finalului. A urmat un atac ratat al gazdelor, dar și un 7 metri neacordat, pentru o evidentă poziție de apărare în semicerc a unui jucător austriac.
Principalii marcatori ai României în meciul de aseară au fost Marius Mocanu și Ionuț Ramba, ambii cu câte 7 goluri. Polistul Cristian Fenici s-a înscris din nou pe lista marcatorilor, la fel ca în „dubla” cu Finlanda, reușind de această dată 4 goluri. Un alt fost jucător al Politehnicii, Marius Sadoveac, a înscris la rândul lui 4 goluri în meciul de la Baia Mare.
În clasamentul grupei, Austria ocupă primul loc, cu 8 puncte, urmată de România, 8 puncte, Finlanda, 2 p, Italia, 2 p. Austria a învins România în primul meci cu 27-24 şi are avantajul rezultatelor directe. Doar prima clasată se califică în play-off. Mâine are loc partida dintre Italia şi România (Coversano, 19,30), iar duminică se joacă meciul Austria – Finlanda.
CH Poli va disputa, astăzi și mâine, primele meciuri de verificare din această pauză competițională, ambele la sala „Constantin Jude”. Astăzi, de la ora 17, alb-violeții vor înfrunta divizionara secundă CSM Oradea, pentru ca mâine, de la ora 12.30, să își măsoare forțele cu HC Adrian Petrea Reșița.
Din lotul timișorenilor lipsesc cei doi convocați la echipa națională a României, Cristian Fenici și Demis Grigoraș, precum și Iulian Halcă, aflat în recuperare după operația la genunchi suferită în luna decembrie. Nu vor fi la dispoziția lui Pero Milosevic nici cei trei tineri convocați la reprezentativa de tineret a României: Mădălin Mărușcă, Leonard Ștefan și Denis Neamțu. În schimb, a revenit portarul Zlatko Daskaloski, după un stagiu de pregătire cu naționala Macedoniei, el nefiind reținut în lotul pentru Campionatul European.
Filed Under: Handbal, Stire de ultima ora Tagged With: austria, ch poli, cristian fenici, csm oradea, hc adrian petrea resita, romania
GALERIE FOTO: BC Timișoara produce surpriza și învinge Oradea
BC Timișoara a trecut în această seară, cu 89-84, de CSM Oradea, într-un meci din etala a XIII-a a Ligii Naționale de baschet masculin. Alb-violeții bifează al doilea succes stagional, după cel din runda a VII-a, tot din sala „Constantin Jude”, contra Mediașului.
BC Timișoara a reușit o victorie mare astăzi, în fața unei adversare cu pretenții în campionatul românesc, CSM Oradea. Prima parte a întâlnirii a aparținut bihorenilor, care s-au aflat la conducere după primul sfert, cu 23-20, intrând apoi la cabine la adăpostul unui ecart de șase lungimi, 45-39.
Formația pregătită de Milorad Perovic a revenit însă mult mai decisă pe parchet, schimbând deznodământul partidei după un sfert 3 de excepție. Cu 10 minute înainte de final, BC Timișoara conducea cu 63-56, în actul final oaspeții nereușind decât să mai „ciuntească” din diferența finală, de cinci puncte în favoarea „leilor”.
Principalul marcator al bănățenilor a fost Subotic, cu 24 de puncte, urmat de Dapa 21, Dundjerski 18, Toth 11, Smith 8, Jelenic 5, Ziveranovic 2. De partea cealaltă, orădenii au punctat prin Mandache 14, Markovic 14, Nuhanovic 12, Franklin 9, Pașca 9, Barac 9, Barnette 7, D. Popescu 6, Lucic 2 și Țibârnă 2.
Vă oferim mai jos o amplă galerie foto de la jocul de astăzi, realizată de Emanuel Titus Iliesi
Filed Under: Baschet, Stire de ultima ora Tagged With: baschet, BC Timisoara, csm oradea, dundjerski, liga nationala, mandache, markovic, subotic

References: CSM 
 CSM 
 CSM 

CSM 
 csm 
 CSM 
 csm 
 CSM 
 CSM 
 CSM 

CSM 

CSM 

CSM 
 csm 
 CSM 
 csm 
 CSM 
 csm 
 CSM 
 CSM 
 CSM 
 CSM 
 CSM 
 csm 
 CSM 
 CSM 
 CSM 
 CSM 
 CSM 
 csm 
 CSM 
 CSM 
 CSM 
 csm 
 CSM 
 csm 
 CSM 
 CSM 
 csm